KOMISIJOS REGLAMENTAS (EB) Nr. 742/2009
2009 m. rugpjūčio 13 d.
iš dalies keičiantis Reglamentą (EB) Nr. 1296/2008, nustatantį išsamias tarifinių kvotų taikymo kukurūzų bei sorgų importui į Ispaniją ir kukurūzų importui į Portugaliją taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnio 1 dalį ir 4 straipsnį,
kadangi:
(1)
Komisijos reglamentu (EB) Nr. 1296/2008 (2) nustatomos išsamios tarifinių kvotų taikymo kukurūzų bei sorgų importui į Ispaniją ir kukurūzų importui į Portugaliją taisyklės.
(2)
Pagal daugiašalių derybų dėl prekybos Urugvajaus raunde sudarytas sutartis Bendrija įsipareigojo nuo 1995-1996 prekybos metų nustatyti 500 000 tonų kukurūzų importo į Portugaliją ir dviejų milijonų tonų kukurūzų bei 300 000 tonų sorgų importo į Ispaniją kvotas ir, jei reikia, paskelbti sumažinto tarifo konkursus.
(3)
Reikėtų patikslinti, kad nustatant šias kvotas konkurso skelbti nereikia.
(4)
Todėl reikėtų atitinkamai iš dalies pakeisti Reglamentą (EB) Nr. 1296/2008.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1296/2008 1 straipsnio 1 ir 2 dalys pakeičiamos taip:
„1. Importo iš trečiųjų šalių laisvai apyvartai Ispanijoje skirtos dvi kvotos, sudarančios atitinkamai daugiausiai 2 mln. tonų kukurūzų ir 300 000 tonų sorgo kasmet, pradedamos naudoti nuo kiekvienų metų sausio 1 d. Pagal šias tarifines kvotas importuojama laikantis šiame reglamente nustatytų sąlygų.
2. Importo iš trečiųjų šalių laisvai apyvartai Portugalijoje skirta kvota, sudaranti daugiausiai 500 000 tonų kukurūzų, pradedama naudoti kiekvienų metų sausio 1 d. Pagal šią tarifinę kvotą importuojama laikantis šiame reglamente nustatytų sąlygų.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 13 d.